**คณะสัตวแพทยศาสตร์ มข. ออกหน่วยให้บริการฉีดวัคซีนป้องกันโรคพิษสุนัขบ้าในชุมชนบ้านโนนม่วง จังหวัดขอนแก่น เนื่องในวันป้องกันโรคพิษสุนัขบ้าโลก (World Rabies Day) ประจำปี 2562**

เนื่องด้วยวันที่ 28 กันยายนของทุกปี ตรงกับวันป้องกันโรคพิษสุนัขบ้าโลก (World Rabies Day) ดังนั้นในวันเสาร์ที่ 28 กันยายน 2562 ที่ผ่านมา คณะสัตวแพทยศาสตร์ มหาวิทยาลัยขอนแก่น นำทีมโดย **น.สพ.อวิรุทธ์ วิชัยวงษ์** สัตวแพทย์สังกัดโรงพยาบาลสัตว์ จึงได้ร่วมกับนักศึกษาชุมนุมป้องกันและต่อต้านโรคพิษสุนัขบ้า สโมสรนักศึกษาคณะสัตวแพทยศาสตร์ จำนวน 7 คน ร่วมกันจัดกิจกรรมรณรงค์ควบคุมและป้องกันโรคพิษสุนัขบ้า โดยได้ออกหน่วยให้บริการฉีดวัคซีนป้องกันโรคพิษสุนัขบ้าในชุมชนบ้านโนนม่วง ตำบลศิลา อำเภอเมือง จังหวัดขอนแก่น ซึ่งเป็นพื้นที่ชุมชนรอบข้างมหาวิทยาลัยขอนแก่น ผลการออกหน่วยในครั้งนี้มีประชาชนในชุมชนบ้านโนนม่วงได้นำสัตว์เลี้ยงเข้ามารับบริการวัคซีน จำนวนทั้งสิ้น จำนวน 87 ตัว ประกอบด้วย สุนัข จำนวน 64 ตัว และแมว จำนวน 23 ตัว อนึ่ง วันป้องกันโรคพิษสุนัขบ้าโลก ถูกจัดขึ้นเป็นครั้งแรกเมื่อวันที่ 8 กันยายน ปี พ.ศ. 2550 โดยองค์กรเพื่อการรณรงค์ควบคุมโรคพิษสุนัขบ้าโลก (Global Alliance for Rabies Control) ก่อนที่จะเปลี่ยนมาเป็นวันที่ 28 กันยายน ของทุกปี ซึ่งตรงกับวันที่เสียชีวิตลงของ **หลุยส์ ปาสเตอร์ (Louis Pasteur)** นักเคมีและชีววิทยาชาวฝรั่งเศส ผู้สามารถคิดค้นวัคซีนป้องกันโรคพิษสุนัขบ้าได้สำเร็จเป็นครั้งแรกของโลก นั่นเอง